Ente la so fundación y la seronda de 1983, l’Academia tuvo de celebrar les más de les sos xuntes na Facultá de Lletres de la Universidá d’Uviéu. Tres d’esi periodu de provisionalidá la institución desendolcó la so actividá en dos paraxes emblemáticos d’Uviéu.
#000003
A lo llargo de 27 años, ente los meses d’ochobre de 1983 y 2010, l’Academia de la Llingua Asturiana tuvo como llar social el pisu segundu del númberu seis de la cai Marqués de Santa Cruz, cabo El Campo San Francisco. Una oficina con dos espacios públicos asitiada nun edificiu d’estética humilde dientro la so contorna, llevantáu en 1935 y qu’amiesta retayos de dellos estilos arquiteutónicos de la dómina, como’l racionalismu y l’art decó.
#000004
Respondiendo a una demanda histórica de la institución, el Principáu d’Asturies tresllada l’Academia de la Llingua Asturiana a una residencia más afayadiza pa les sos actividaes, distribuyida en dos plantes, con cinco espacios públicos y un almacén, nel sector derechu del númberu 10 de la cai L’Águila, dientro del Monesteriu de San Pelayo. Rexíu pola congregación benedictina del mesmu nome, fundóse nel sieglu XI y pasó per delles fases constructives. Asina, por casu, la fachada d’entrada a l’Academia ye del sieglu XVI.
#000005
L’Academia de la Llingua Asturiana ye la institución creada en 1980 pol Gobiernu d’Asturies pal estudiu, la promoción y la defensa del asturianu y l’eonaviegu.
#000007